b'\n_START_ARTICLE_\nMagnus von Orraeus\n_START_PARAGRAPH_\nMagnus von Orraeus (n. 1742 Taipalsaari - 19. maaliskuuta 1819 Viipuri) oli Vanhan Suomen laamanni, Viipurin kaupungin siviilikuvern\xc3\xb6\xc3\xb6ri ja todellinen valtioneuvos._NEWLINE_Orraeuksen vanhemmat olivat kirkkoherra Magnus Orraeus vanhempi ja Ebba Katarina Mollerus. L\xc3\xa4\xc3\xa4ketieteen tohtori, Ven\xc3\xa4j\xc3\xa4n l\xc3\xa4\xc3\xa4kint\xc3\xb6neuvoston j\xc3\xa4sen Gustaf Orraeus (1738-1811) oli h\xc3\xa4nen veljens\xc3\xa4. Ven\xc3\xa4l\xc3\xa4iseen virka-aateliin kuuluvana Orraeus k\xc3\xa4ytti nime\xc3\xa4 von Orraeus. H\xc3\xa4n tuli ylioppilaaksi Turussa 1756 ja toimi Viipurin maistraatin vt. sihteerin\xc3\xa4 1757 ja sitten oikeuskollegion kanslistina ja kirjaajana Pietarissa noin 1764\xe2\x80\x931766, samoin kuin Ven\xc3\xa4j\xc3\xa4n hallitsevan senaatin sihteerin\xc3\xa4. Vanhan Suomen laamanni von Orraeuksesta tuli 1775, Viipurin siviilitribunaalin presidentti 1784, Viipurin varakuvern\xc3\xb6\xc3\xb6ri 1798 ja siviilikuvern\xc3\xb6\xc3\xb6ri 1799. T\xc3\xa4st\xc3\xa4 teht\xc3\xa4v\xc3\xa4st\xc3\xa4 h\xc3\xa4n erosi 1804. Valtioneuvos von Orraeuksesta tuli 1793 ja todellinen valtioneuvos 1799. Vuonna 1801 von Orraeus sai l\xc3\xa4\xc3\xa4nityksen Lappeen pit\xc3\xa4j\xc3\xa4st\xc3\xa4, joka s\xc3\xa4ilyi h\xc3\xa4nen j\xc3\xa4lkel\xc3\xa4isill\xc3\xa4\xc3\xa4n aina vuoteen 1839 saakka._NEWLINE_Von Orraeuksen puoliso oli Elisabeth Lovisa von Daehn. Heid\xc3\xa4n lapsistaan yksi, Fredrik Magnus Orraeus (1784 - 1866), kohosi Ven\xc3\xa4j\xc3\xa4ll\xc3\xa4 kenraaliluutnantiksi ja toinen valtionvarainministeri\xc3\xb6n apulaisp\xc3\xa4\xc3\xa4llik\xc3\xb6ksi.'